**VZN 3/2019 o chove včiel na území obce Klenová**

 Návrh VZN vyvesené na úradnej tabuli v obci Klenová dňa 05.08.2019

 Zvesené dňa 27.08.2019

**Obecné zastupiteľstvo v  Klenovej podľa § 6 ods. 1 zákona SNR č. 369/1990 Zb. o obecnom zriadení v znení neskorších predpisov, vydáva**

**VŠEOBECNÉ ZÁVAZNÉ NARIADENIE**

**č. 3/2019**

**O chove a držaní včiel na katastrálnom území obce Klenová**

**P R V Á Č A S Ť**

**§ 1**

**Všeobecné ustanovenia**

1. Účelom tohto nariadenia je usmerňovať chov včiel, zabezpečiť ochranu zdravých podmienok života a práce obyvateľov obce.

2. Účelom tohto nariadenia je takisto zabezpečiť verejný poriadok v obci, zabezpečiť nerušené užívanie spoločných zariadení a  priestorov, rodinných domov.

3. Nariadenie sa vydáva v  záujme ochrany života a zdravia obyvateľov.

**§ 2**

**Základné ustanovenia**

1. Toto nariadenie sa vzťahuje na celé katastrálne územie obce Klenová.

2. Na území obce možno chovať a držať včely len ak sa budú dodržiavať platné zdravotné, veterinárne, stavebné predpisy, vrátane zák. 488/2002 Z.z. o veterinárnej starostlivosti (ďalej len „všeobecne záväzné právne  predpisy“) a len ak sa dodržia obmedzenia uvedené v tomto všeobecne záväznom nariadení.

**§ 3**

1. Chovateľom pre účely tohto nariadenia sa rozumie každá fyzická osoba alebo právnická osoba, ktorá - hoci len prechodne - chová včely.

2. Majiteľom pre účely tohto nariadenia sa rozumie fyzická osoba alebo právnická osoba, ktorá je vlastníkom včiel.

3. Držiteľom pre účely tohto nariadenia sa rozumie zodpovedná osoba manipulujúca s včelami.

**D R U H Á Č A S Ť**

**Usmerňovanie chovu včiel**

**§ 4**

**Vymedzenie oblastí pre chov a držanie včiel**

1. V intraviláne obce Klenová možno umiestniť včelín iba po predchádzajúcom odsúhlasení žiadosti chovateľa na obecnom úrade po doložení stanovísk vlastníkov priľahlých nehnuteľnosti

z pravej 3 susedov a ľavej strany 3 susedov.

Chovať včely môže chovateľ len na svojom pozemku, alebo prenajatom len so súhlasom vlastníka pozemku. S vlastníkom musí mať uzavretú písomnú nájomnú zmluvu.

2. Chovatelia včiel sú povinní každoročne do 25. marca oznámiť obecnému úradu trvalé stanovišťa včelstiev. Chovatelia včiel ohlásia kočovné stanovišťa, pričom oznámenie treba urobiť aspoň 5 dní pred premiestnením a pripojí sa k nemu jednoduchý situačný náčrt s označením umiestnenia stanovišťa včelstiev.

**§ 5**

**Práva a povinnosti chovateľov a držiteľov včiel**

1. Chovateľ včiel je povinný sa zaregistrovať v centrálnej evidencii chovateľov v zmysle Vyhlášky MP SR č. 82/2008 Z.z.

2. Chovateľ včiel dodrží zásady správneho umiestňovania včelstiev:

 - včelstva umiestňovať tak, aby letáče smerovali na vlastný pozemok

 - zabezpečiť, aby nízky let včiel neohrozoval susedov, vybudovaním bariéry vysokej najmenej 2 m na rozhraní pozemkov v  prevládajúcom smere letu včiel za pastvou tak, aby včely nalietavali ponad ňu (napr. drevená, alebo plechová bariéra, prípadne živý plot z rýchlo a husto rastúcich krov, či tuji).

**T R E T I A  Č A S Ť**

**Spoločné a záverečné ustanovenia**

**§ 6**

1. Toto záväzne nariadenie bolo schválené uznesením obecného zastupiteľstva dňa 28.08.2019

2. Všeobecné záväzné nariadenie bolo vyvesené na úradnej tabuli a  na úradnej tabuli obce dňa 05.08.2019 a nadobúda účinnosť dňom 28.08.2019

3. Zmeny a doplnky tohto nariadenia schvaľuje obecné zastupiteľstvo v obci Klenová.

V Klenovej dňa 05.08.2019

 Slavomil Voloch

 Starosta obce